CELEX: 52017PC0731
Language: sk
Date: 2017-12-04
Title: Návrh NARIADENIE RADY, ktorým sa dočasne pozastavujú autonómne clá Spoločného colného sadzobníka na určitý tovar druhov, ktoré sa zabudovávajú do lietadiel alebo sa používajú v lietadlách, a ktorým sa zrušuje nariadenie (ES) č. 1147/2002

EURÓPSKA KOMISIA
            V Bruseli4. 12. 2017
            COM(2017) 731 final
            2017/0324(NLE)
            Návrh
            NARIADENIE RADY,
            ktorým sa dočasne pozastavujú autonómne clá Spoločného colného sadzobníka na určitý tovar druhov, ktoré sa zabudovávajú do lietadiel alebo sa používajú v lietadlách, a ktorým sa zrušuje nariadenie (ES) č. 1147/2002
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Nariadením Rady (ES) č. 1147/2002 sa dočasne pozastavujú autonómne clá Spoločného colného sadzobníka na určitý tovar dovážaný s osvedčeniami o letovej spôsobilosti. Osvedčenia o letovej spôsobilosti (v súčasnosti „úradné osvedčenia o uvoľnení“) vydávali vnútroštátne letecké orgány v štáte registrácie lietadla a osvedčovalo sa nimi, že prvky zabudované do lietadla boli vyrobené v súlade so schváleným konštrukčným návrhom podľa právnych predpisov v oblasti letectva platných v danom čase. Nariadením Rady (ES) č. 1147/2002 sa zjednodušili colné postupy pre bezcolný dovoz častí, komponentov a iného tovaru používaných na výrobu, opravu, údržbu, prestavovanie, upravovanie alebo konverziu lietadiel, ktoré sa predtým dovážali v iných colných režimoch s podmienečným oslobodením od cla (napr. colný režim aktívny zušľachťovací styk, konečné použitie a colné uskladňovanie).
            
            
               Vyžaduje sa aktualizácia niektorých ustanovení nariadenia, ktorej cieľom je zohľadniť právny a technologický vývoj. Aby sa zaistil súlad s právnym vývojom v odvetví letectva, ustanovenia by mali predovšetkým odkazovať na úradné osvedčenia o uvoľnení [t. j. formulár 1 EASA (Agentúry Európskej únie pre bezpečnosť letectva) alebo jeho ekvivalent], a nie na osvedčenia o letovej spôsobilosti. Pojem „originálne osvedčenia“, resp. „originál osvedčenia“ je takisto zastaraný, pretože osvedčenia sa v súčasnosti vydávajú elektronicky.
            
            
               Vnútroštátne orgány zastávajú odlišné stanoviská, pokiaľ ide o to, či sa tovar dovážaný s osvedčením o letovej spôsobilosti, na ktorý sa vzťahuje pozastavenie ciel stanovené nariadením (ES) č. 1147/2002, môže používať výlučne v civilných lietadlách, alebo či ho možno používať v civilných aj vo vojenských lietadlách. Tieto ustanovenia treba v záujme konzistentného výkladu a jednotného vykonávania objasniť. Z tohto dôvodu sa zamýšľa umožniť, aby sa na časti určené pre vojenské lietadlá takisto vzťahovalo pozastavenie cla, ak je k nim priložené úradné osvedčenie o uvoľnení alebo jeho ekvivalent. Tento návrh je v súlade s colnými predpismi, ktorými sa rozširuje zjednodušené ukončenie colného režimu aktívny zušľachťovací styk na vojenské lietadlá, keďže v článku 324 ods. 1 písm. c) vykonávacieho nariadenia Komisie (EÚ) 2015/2447 sa nerozlišuje medzi civilnými a inými ako civilnými lietadlami, pokiaľ ide o zjednodušené ukončenie colného režimu aktívny zušľachťovací styk.
            
            
               V záujme právnej istoty a s cieľom zabezpečiť jednotné uplatňovanie nariadenia sa v návrhu Komisia splnomocní, aby zostavila zoznam číselných znakov kombinovanej nomenklatúry stanovenej v nariadení Rady (EHS) č. 2658/87, do ktorých môže byť predmetný tovar zatriedený, a vypracovala zoznam osvedčení, ktoré sa považujú za rovnocenné osvedčeniam na formulári 1 EASA. V prípade potreby bude zároveň umožňovať rýchle zmeny týchto zoznamov číselných znakov alebo osvedčení.
            
            
               Z dôvodu právnej istoty a zrozumiteľnosti by sa súčasné nariadenie malo skôr zrušiť, než zmeniť. V navrhovanom novom nariadení sa objasňuje, zjednodušuje a znižuje administratívna záťaž pre hospodárske subjekty a colné správy, pričom sa podporuje konkurencieschopnosť leteckého priemyslu EÚ.
            
            
               •Súlad s existujúcimi ustanoveniami v tejto oblasti politiky
            
            
               Opatrením sa znižuje administratívna záťaž colných orgánov členských štátov a hospodárskych subjektov v odvetví výroby lietadiel, pretože bude menej potrebné využívať colné režimy s podmienečným oslobodením od cla, ako napr. zvýhodnené colné zaobchádzanie s tovarom z dôvodu jeho konečného použitia, oslobodenie pri aktívnom zušľachťovacom styku alebo colné uskladňovanie.
            
            
               •Súlad s ostatnými politikami Únie
            
            
               
                  Návrh je v súlade s politikou Únie v oblasti letectva a vychádza z procesu vzájomného uznávania úradných osvedčení o uvoľnení medzi členskými štátmi EÚ a krajinami mimo EÚ. Návrh je konkrétne v súlade s politikou Únie o spoločných pravidlách v oblasti civilného letectva a o zriadení Európskej agentúry pre bezpečnosť letectva [nariadenie (ES) č. 216/2008]. Návrh je okrem toho v súlade s politikou Únie týkajúcou sa zachovania letovej spôsobilosti lietadiel a výrobkov, súčastí a zariadení leteckej techniky [nariadenie (EÚ) č. 1321/2014] a vykonávacích pravidiel osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií [nariadenie (ES) č. 748/2012].
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právnym základom pre tento návrh je článok 31 Zmluvy o fungovaní Európskej únie (ZFEÚ).
               
            
            
               •Subsidiarita (v prípade inej ako výlučnej právomoci)
            
            
               
                  Predmet návrhu patrí do výlučnej právomoci EÚ. Zásada subsidiarity sa preto neuplatňuje.
               
            
            
               •Proporcionalita
            
            
               
                  Návrh je v súlade so zásadou proporcionality. V súlade s článkom 5 ods. 4 Zmluvy o Európskej únii (ZEÚ) toto nariadenie neprekračuje rámec toho, čo je nevyhnutné na dosiahnutie vytýčených cieľov.
               
            
         
         
            
               •Výber nástroja
            
            
               Podľa článku 31 ZFEÚ „clá Spoločného colného sadzobníka určí Rada na návrh Komisie“. Vhodným nástrojom je preto nariadenie Rady.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Súbežne s návrhom a v súlade s článkom 4 nariadenia Rady (ES) č. 1147/2002 Komisia predkladá Rade správu o uplatňovaní nariadenia. V správe, ktorá sa zakladá na informáciách získaných od členských štátov za obdobie rokov 2014 – 2016, sa dospelo k záveru, že hlavný dôvod na zjednodušenie a pozastavenie pretrváva. Administratívna záťaž spočívajúca na hospodárskych subjektoch a colných správach je podstatne menšia.
               
               
                  Z výsledkov správy vyplýva, že súčasné nariadenie je aj naďalej relevantné a efektívne, keďže znižuje administratívnu záťaž pre colných úradníkov, lebo umožňuje postup, ktorý je alternatívou k osobitným colným režimom (napr. povolenie na colný režim konečné použitie a colný dohľad nad ním). Určité ustanovenia súčasného nariadenia si však vyžadujú lepšie objasnenie, pokiaľ ide o úradné osvedčenia a postupy uplatniteľné na opravený tovar. Z hľadiska účinnosti správa jasne ukázala, že uplatňovanie súčasného nariadenia má značný vplyv tak na hospodárske subjekty, ako aj na colné správy. Predovšetkým, z porovnania využitia osvedčenia o leteckej spôsobilosti a predpísanej lehoty na colný režim konečné použitie je zjavné, že časová úspora zodpovedá času potrebnému na udelenie colného režimu konečné použitie.
               
            
            
               •Konzultácie so zainteresovanými stranami
            
            
               
                  Komisia uskutočnila viaceré konzultácie, pri príležitosti ktorých informovala podnikovú sféru o plánovanom priebehu opatrení. Zorganizovala v prvom rade viacero zasadnutí s Asociáciou európskych leteckých spoločností a Európskou asociáciou leteckého a obranného priemyslu. Hospodárske subjekty s návrhom celkovo súhlasili. Komisia okrem toho konzultovala s Agentúrou Európskej únie pre bezpečnosť letectva (EASA). Členské štáty boli informované prostredníctvom expertnej skupiny pre otázky colného hospodárstva a oddelenia pre colnú a štatistickú nomenklatúru Výboru pre colný kódex (odbor KN). Členské štáty návrh Komisie podporili.
               
            
            
               •Posúdenie vplyvu
            
            
               
                  Keďže v súvislosti s týmto návrhom nevznikajú nové významné hospodárske, environmentálne alebo sociálne vplyvy a nie je potrebné uskutočniť politické rozhodnutia, posúdenie vplyvu sa preň nevykonalo.
               
            
            
               •Regulačná vhodnosť a zjednodušenie
            
            
               Súčasné nariadenie sa ukázalo ako veľmi prospešné pre letecký priemysel EÚ (bezcolné zaobchádzanie s tovarom udeľované na základe predloženia osvedčenia) a správy členských štátov (s prijímaním osobitných druhov osvedčení je spojená menšia záťaž než s colnými režimami s podmienečným oslobodením od cla, ktoré sa používali predtým). Priaznivý vplyv na daný priemysel sa odráža v postupnom zvyšovaní hodnoty dovozu s osvedčeniami o letovej spôsobilosti v rokoch 2014 – 2016 (okolo 11,3 mld. EUR v roku 2014, 14,9 mld. EUR v roku 2015 a18,5 mld. EUR v roku 2016). Komisia predkladá Rade správu o uplatňovaní nariadenia (pozri predtým v texte).
            
            
               •Základné práva
            
            
               
                  Návrh nemá žiadny vplyv na základné práva.
               
            
            
               4.VPLYV NA ROZPOČET
            
            
               Tento návrh nemá finančný vplyv. Hospodárske subjekty v danom odvetví mohli využívať colné režimy s podmienečným oslobodením od cla aj pred nadobudnutím účinnosti nariadenia Rady (ES) č. 1147/2002 a návrhom sa nezavádzajú väčšie zmeny.
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               Navrhované opatrenia sa majú spravovať v rámci integrovaného sadzobníka Európskej únie (TARIC) a uplatňovať ich majú colné správy členských štátov.
            
            
               2017/0324 (NLE)
            
         
         
            
               Návrh
            
            
               NARIADENIE RADY,
            
            
               ktorým sa dočasne pozastavujú autonómne clá Spoločného colného sadzobníka na určitý tovar druhov, ktoré sa zabudovávajú do lietadiel alebo sa používajú v lietadlách, a ktorým sa zrušuje nariadenie (ES) č. 1147/2002
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 31,
            
            
               so zreteľom na návrh Európskej komisie,
            
            
               keďže:
            
            
               (1)Nariadením Rady (ES) č. 1147/2002
                  1
                sa autonómne clá Spoločného colného sadzobníka dočasne pozastavili na určité časti, komponenty a iný tovar druhu, ktoré sa zabudovávajú do civilných lietadiel alebo sa používajú pre ne, keď sa dovážajú s osvedčeniami o letovej spôsobilosti. Uvedeným nariadením sa zjednodušujú colné režimy pre bezcolný dovoz častí, komponentov a iného tovaru používaných na výrobu, opravu, údržbu, prestavovanie, upravovanie alebo konverziu lietadiel. So zreteľom na rozsiahly technický a legislatívny vývoj, ku ktorému došlo od roku 2002, treba však nariadenie (ES) č. 1147/2002 upraviť, pričom v záujme zrozumiteľnosti by sa malo nahradiť.
            
            
               (2)Podľa informácií od členských štátov je dočasné pozastavenie zavedené nariadením (ES) č. 1147/2002 naďalej potrebné, aby sa dosiahol cieľ zmierniť administratívnu záťaž pre hospodárske subjekty v odvetví výroby lietadiel aj pre colné orgány členských štátov, keďže dovoz v rámci osobitných colných režimov s colným dohľadom, ako napr. konečné použitie, aktívny zušľachťovací styk alebo colné uskladňovanie, by predstavoval záťaž. V dočasnom pozastavení by sa preto malo pokračovať.
            
            
               (3)Vzhľadom na skutočnosť, že ceny častí a komponentov používaných v odvetví výroby lietadiel sú zvyčajne oveľa vyššie ako ceny podobného tovaru používaného na iné účely, riziko, že tovar dovážaný bez cla by sa mohol použiť v iných priemyselných odvetviach, a teda aj riziko zneužitia dočasného pozastavenia, je veľmi malé.
            
            
               (4)V nariadení Komisie (EÚ) č. 748/2012
                  2
                sa stanovuje, že aby sa časť smela inštalovať v typovo osvedčovanom výrobku, musí ju sprevádzať úradné osvedčenie o uvoľnení (formulár 1 EASA), ktoré vydala strana oprávnená leteckými úradmi v Únii. Pozastavenie ciel by preto malo byť podmienené predložením úradného osvedčenia o uvoľnení.
            
            
               (5)Ako alternatíva k úradným osvedčeniam o uvoľnení (formulár 1 EASA) by sa okrem toho mali prijímať aj rovnocenné osvedčenia vydávané tretími krajinami a osvedčenia, ktoré boli vydané v rámci dvojstranných dohôd o bezpečnosti letectva s Úniou skôr, ako bola zriadená Agentúra Európskej únie pre bezpečnosť letectva (EASA).
            
            
               (6)Keďže určité osvedčenia sa vydávajú len v elektronickej podobe, malo by byť možné predkladať osvedčenia buď pomocou techník elektronického spracovania údajov alebo inými prostriedkami, aby bolo možné využívať pozastavenie.
            
            
               (7)Ak v čase deklarovania tovaru na prepustenie do voľného obehu nie je možné predložiť osvedčenie, predajca tovaru by mal poskytnúť vyhlásenie, v ktorom uvedie referenčné číslo osvedčenia, aby colné orgány členských štátov mohli overiť výrobky, ktoré sa prepúšťajú do voľného obehu.
            
            
               (8)Ak majú colné orgány dôvod domnievať sa, že osvedčenia boli sfalšované, mali by mať možnosť vyžiadať si na náklady dovozcu expertízu zástupcu vnútroštátnych leteckých úradov. Aby sa hospodárskym subjektom nevytvárala zbytočná záťaž, colné orgány by mali skôr, ako pristúpia k takémuto opatreniu, zohľadniť objem tovaru, ktorý sa má doviezť, sumu cla, ktoré by bolo splatné v prípade, že pozastavenie stanovené v tomto nariadení by sa neuplatňovalo, a riziko, že náklady na odborný posudok by boli vyššie ako prínos, ktorý dovozcovi plynie z pozastavenia ciel, keď sa na základe odborného posudku preukáže, že predpisy o vydávaní daných osvedčení neboli porušené.
            
            
               (9)S cieľom zabezpečiť jednotné podmienky vykonávania tohto nariadenia by sa Komisii mali udeliť vykonávacie právomoci na vypracovanie zoznamu položiek, podpoložiek a číselných znakov kombinovanej nomenklatúry stanovenej v nariadení Rady (EHS) č. 2658/87
                  3
               , do ktorých je zatriedený tovar oprávnený na pozastavenie podľa tohto nariadenia, na vypracovanie zoznamu osvedčení rovnocenných úradnému osvedčeniu o uvoľnení – formuláru 1 EASA a na vyhotovenie vzoru vyhlásení, ktoré sa colným orgánom môžu predložiť v prípade, že v čase deklarovania tovaru na prepustenie do voľného obehu nie je možné predložiť osvedčenie. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011
                  4
               .
            
            
               (10)Vzhľadom na rozsiahle zmeny, ktoré sa zavádzajú týmto nariadením, pokiaľ ide o tovar oprávnený na pozastavenie autonómnych ciel, prijímané úradné osvedčenia o uvoľnení a postupy, ako aj v záujme zrozumiteľnosti, by sa malo nariadenie (ES) č. 1147/2002 zrušiť,
            
            
               PRIJALA TOTO NARIADENIE:
            
            
               Článok 1
            
            
               Autonómne clá Spoločného colného sadzobníka stanovené v nariadení (EHS) č. 2658/87 na časti, komponenty a iný tovar druhov, ktoré sa zabudovávajú do lietadiel alebo sa používajú v lietadlách a v ich častiach a súčastiach pri ich výrobe, oprave, údržbe, prestavbe, úprave alebo konverzii, sa pozastavujú.
            
         
         
            
               Komisia prostredníctvom vykonávacích aktov vypracuje zoznam položiek, podpoložiek a číselných znakov kombinovanej nomenklatúry stanovenej v nariadení Rady (EHS) č. 2658/87, do ktorých je zatriedený tovar oprávnený na pozastavenie. Uvedené vykonávacie akty sa prijímajú v súlade s postupom preskúmania uvedeným v článku 4.
            
            
               Článok 2
            
            
               1.Aby sa na tovar vzťahovalo pozastavenie stanovené v článku 1, pri podávaní colného vyhlásenia na prepustenie do voľného obehu deklarant predkladá colným orgánom úradné osvedčenie o uvoľnení – formulár 1 EASA stanovený v dodatku I k prílohe I k nariadeniu (EÚ) č. 748/2012 alebo rovnocenné osvedčenie. V colnom vyhlásení na prepustenie do voľného obehu sa uvedie odkaz na referenčné číslo osvedčenia.
            
            
               Osvedčenie sa predkladá pomocou techník elektronického spracovania údajov alebo inými prostriedkami.
            
            
               Komisia prostredníctvom vykonávacích aktov zostaví zoznam osvedčení, ktoré sa považujú za rovnocenné úradnému osvedčeniu o uvoľnení – formuláru 1 EASA. Uvedené vykonávacie akty sa prijímajú v súlade s postupom preskúmania uvedeným v článku 4.
            
            
               2.Odchylne od odseku 1, keď v čase deklarovania tovaru na prepustenie do voľného obehu nie je možné predložiť osvedčenie, deklarant môže namiesto neho poskytnúť vyhlásenie na obchodnej faktúre alebo doklad k nej pripojený. Vo vyhlásení sa uvedie referenčné číslo osvedčenia. V prípade tovaru dovážaného na účely opravy alebo údržby, ktorý prišiel o svoj stav letovej spôsobilosti, vyhlásenie odkazuje na číslo pôvodného osvedčenia.
            
            
               Vyhlásenie podpíše predajca tovaru.
            
            
               Vyhlásenie sa vyhotovuje v súlade so vzorom, ktorý Komisia stanoví prostredníctvom vykonávacích aktov. Uvedené vykonávacie akty sa prijímajú v súlade s postupom preskúmania uvedeným v článku 4.
            
            
               Článok 3
            
            
               Keď majú colné orgány dôvodné podozrenie, že osvedčenie predložené podľa článku 2 ods. 1 bolo sfalšované, môžu si vyžiadať odborný posudok zástupcu vnútroštátnych leteckých úradov. Náklady na odborný posudok znáša dovozca.
            
            
               Colné orgány pri rozhodovaní o tom, či si vyžiadajú odborný posudok, zohľadňujú objem tovaru, ktorý sa má doviezť, sumu ciel, ktoré by boli splatné v prípade, že pozastavenie stanovené v tomto nariadení by sa neuplatňovalo, ako aj riziko, že náklady na odborný posudok by boli vyššie ako prínos, ktorý dovozcovi plynie z pozastavenia ciel, keď sa na základe odborného posudku preukáže, že predpisy o vydávaní daných osvedčení neboli porušené.
            
            
               Článok 4
            
            
               Komisii pomáha Výbor pre colný kódex zriadený článkom 285 nariadenia Európskeho parlamentu a Rady (EÚ) č. 952/2013
                  5
               . Uvedený výbor je výborom v zmysle nariadenia (EÚ) č. 182/2011.
            
            
               Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
            
            
               Článok 5
            
            
               Nariadenie (ES) č. 1147/2002 sa zrušuje. Odkazy na zrušené nariadenie sa považujú za odkazy na toto nariadenie.
            
            
               Článok 6
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
            
               Uplatňuje sa od [1. marca 2018].
            
         
         
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
            
               LEGISLATÍVNY FINANČNÝ VÝKAZ
            
            
               1.RÁMEC NÁVRHU/INICIATÍVY
            
            
               Nariadenie Rady, ktorým sa dočasne pozastavujú autonómne clá Spoločného colného sadzobníka na určitý tovar druhov, ktoré sa zabudovávajú do lietadiel alebo sa používajú v lietadlách, a ktorým sa zrušuje nariadenie (ES) č. 1147/2002
            
            
               2.ROZPOČTOVÉ RIADKY:
            
            
               X
                     Návrh nemá finančný vplyv
            
            
               ◻ Návrh nemá finančný vplyv na výdavky, ale má finančný vplyv na príjmy, a to s týmto účinkom:
            
            
               (v mil. EUR zaokrúhlené na 1 desatinné miesto)
            
            
                     
                  
                  
                     
                  
               
                     
                        Rozpočtový riadok
                     
                  
                  
                     
                        Príjmy
                     
                     
                  
                  
                     
                        12 mesačné obdobie začínajúce od dd/mm/rrrrr
                     
                  
                  
                     
                        [Rok: 2017]
                     
                  
               
                     
                  
                  
                     
                  
                  
                     
                  
                  
                     
                  
               
            
                     
                        Stav po akcii
                     
                  
               
                     
                        Rozpočtový riadok
                     
                  
                  
                     
                  
               
                     
                  
                  
                     
                  
               
                     
                  
                  
                     
                  
               
               Tento návrh nemá finančný vplyv. Hospodárske subjekty v tomto odvetví mali možnosť využívať colné režimy s podmienečným oslobodením od cla (ako napr. aktívny zušľachťovací styk, konečné použitie, colné uskladňovanie) aj pred tým, ako nadobudlo účinnosť nariadenie Rady (ES) č. 1147/2002, a týmto návrhom sa nevnášajú do existujúcich právnych predpisov väčšie zmeny.
            
            
               Pre informáciu, odhadované clá zodpovedajúce objemu dovozu do EÚ s osvedčeniami o letovej spôsobilosti by za rok 2016 predstavovali sumu 560 mil. EUR.
            
            
            
               3.OPATRENIA PROTI PODVODOM
            
            
               V článku 3 nariadenia sa stanovuje, že keď majú colné orgány dôvod domnievať sa, že osvedčenia boli sfalšované, môžu si vyžiadať odborný posudok zástupcu vnútroštátnych leteckých orgánov.
            
            
         
         
            
                  
                     (1)
                  
                        Nariadenie Rady (ES) č. 1147/2002 z 25. júna 2002, ktorým sa dočasne pozastavujú autonómne sadzby Spoločného colného sadzobníka na niektoré tovary dovážané s osvedčeniami o letovej spôsobilosti (Ú. v. ES L 170, 29.6.2002, s. 8).
               
               
                  
                     (2)
                  
                        Nariadenie Komisie (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (
                  
                     Ú. v. EÚ L 224, 21.8.2012, s. 1
                  
                  ). 
               
               
                  
                     (3)
                  
                  
                        Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
                  
               
               
                  
                     (4)
                  
                        Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
               
               
                  
                     (5)
                  
                        Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).